Una dintre instituţiile de la care Didilă a obţinut contracte este Administraţia Bazinală a Apelor (ABA) Banat.

Potrivit unor documente ale anchetatorilor, obţinute MEDIAFAX, preşedintele Consiliului Judeţean (CJ) Timiş, Titu Bojin, l-a determinat pe directorul ABA Banat, Luci Ervin, apropiat al său, "să îşi exercite în mod defectuos atribuţiile de serviciu" astfel încât firma lui George Didilă, Ecomet West, să primească, în urma fraudării procedurilor de achiziţie publică, trei contracte pentru furnizarea de produse, instituţia publică înregistrând astfel un prejudiciu de 69.901 lei.

"În vederea derulării procedurilor de achiziţie produse, cu SC Ecomet West SRL, Luci Ervin a solicitat la ANAR (Administraţia Naţională 'Apele Române' - n.r.), autoritatea centrală, modificarea listelor privind necesarul de produse al instituţiei locale, prin includerea unor produse care deja erau livrate şi depozitate la acel moment la ABA Banat, de către societatea mai sus menţionată", se mai precizează în documentele citate.

Din interceptările unor convorbiri telefonice purtate de Didilă cu Ervin, redate în aceleaşi documente, reiese că omul de afaceri îl presa constant pe şeful ABA Banat să rezolve rapid problema plăţilor.

Una dintre discuţii, purtată în 3 iunie, a fost următoarea:

"Luci Ervin: S-a rezolvat!

Didilă George: Ce s-a rezolvat domne, că nu vrea să semneze factura, domne!

Luci Ervin: Factura nu se ia că nu e încheiată procedura. Fără factură, doar cu aviz şi se las alea acolo.

Didilă George: Domnule director, vă rog eu...

Luci Ervin: Trebuie făcută cu altă dată, ulterior.

Didilă George: Sunteţi la birou, domnule?

Luci Ervin: Da, sunt la birou.

Didilă George: Ajung şi eu în 5 minute. Vă rog să mă aşteptaţi.”



Ulterior, la 24 iunie, Ervin l-a sunat pe Didilă George şi i-a transmis că problema legată de plata contractului referitor la achiziţia publică de lanterne de către ABA Banat s-a rezolvat. Cu privire la alte proceduri de achiziţie care urmăreau să fie încheiate de către instituţia publică, directorul instituţiei i-a comunicat interlocutorului său că aşteaptă modificarea unei liste de către autoritatea centrală, notează procurorii anticorupţie, în documentele citate.

Omul de afaceri se arăta însă nemulţumit de ritmul în care înaintează lucrurile, spunând printre altele: "Ăsta este bâlci, nu e altceva! E cârnatul deja lung şi miroase!"

"Didilă George: Ce aţi făcut, dom’le, cu treaba asta?

Luci Ervin: E în regulă…Ce? E în regulă, prima problemă e în regulă. Trebuie să…mă auziţi? Primele, cu lanternele, urmează celelalte, să modificăm lista şi cealaltă cum am zis…cum am rămas stabiliţi de aici, când aţi plecat cu…ultima problemă. Cum aţi zis dumneavoastră. Ce cum? Până pot modifica aia…

Didilă George: Aşa. Şi când modificaţi, domn director?! Spuneţi şi mie când?! Că aţi zis să se mute omu’ la Bucureşti, nu v-am deranjat. Astăzi eu am zis să vă dau un telefon. Bun, v-am dat un telefon, să-mi spuneţi când mă duc la dumneavoastră să vă duc hârtiile şi gata, dom’le. Ăsta este bâlci, nu e altceva! E cârnatul deja lung şi miroase! Deci, spuneţi-mi şi mie când mă duc?! Luni, marţi, când mă duc la dumneavoastră?

Luci Ervin: Cred că marţi o să ne…să-mi trimiteţi alea, să le am toate. Până marţi, îmi vine de la Bucureşti răspunsul"



Într-o altă discuţie, din 9 iulie, George Didilă reclama întârzieri la plata facturilor, spunându-i şefului ABA Banat că are de returnat bani luaţi cu camătă.

"Luci Ervin: … Acum plătim o factură şi mâine a doua.

Didilă George: Dom’le, dar plăteşte-le odată pe amândouă, să terminăm odată bâlciul ăsta, dom’le!

Luci Ervin: Acum, uite asta fac…

Didilă George: Primesc prima dată…plăteşte-le, dom’le, pe amândouă şi terminaţi dracu’ odată cu bâlciul ăsta! Că iese, dracu’ altceva, aude lumea în gura noastră pentru nimic! Ajungem la alte…în gura altora! Pentru ce, dom’le?! Ce am făcut?!

Luci Ervin: Da…

Didilă George: Lumea interpretează altfel! Telefoanele astea sunt ascultate! Eu ştiu…ce am făcut?! Am furat ţara?! Am făcut milioane de euro?! Ce am făcut?! Două aranjate (?) mari şi late! Pentru asta mă chinuiţi într-un hal…Eu am luat bani cu camătă din altă parte. Daţi-mi banii, să-i dau banii acolo omului şi nu-mi trebuie nimic. Că n-am nici un adaos.

Luci Ervin: Hai, măi…

Didilă George: Adaosul meu este zero! L-aţi dat jos.

(…)

Didilă George: Ce ai înţeles? Vreau să ştiu, plăteşti astăzi?

Luci Ervin: Da, da, da.

Didilă George: Plăteşte-le pe amândouă, măi omule, măi"

În dosarul corupţiei din Timiş, instanţa a dispus arestarea a cinci persoane, între care consilierul judeţean Marcel Mihoc, Teodor Gavriş, fost director în CFR Călători, şi omul de afaceri George Didilă, în timp ce preşedintele Consiliului Judeţean, Titu Bojin, este cercetat sub control judiciar.